**לזכרו של אריה ורמוט ז"ל**

אבא יקר שלי,

שוב אנו עומדים בבית העלמין הזה, משפחה , חברים וידידים. הפעם אנחנו מלווים אותך למנוחתך האחרונה, ואכן סוף סוף זו תהיה מנוחה אמיתית. תהיה קרוב יותר לאמא ז"ל, אשר כה אהבת.  
קשה לי מאוד להספיד אותך, אבל תמיד אזכור, שאהבת האדם הייתה אבן דרך לפניך וכמובן המשפחה הגרעינית הייתה בראש מעיניך.  
בגיל 10 נשברה לי הרגל ואתה נשאת אותי על גבך במשך תקופה ארוכה. באחת הפעמים קראת לי לשיחה וסיפרת לי, שאינני בתך הביולוגית, אלא אימצת אותי, כאשר יצרת את הקשר עם אמא ורחל, אבל הבטחת לי, שאין לי מה לדאוג ואהיה בתך כמו יתר ילדיך ואכן כך היה ואני הרווחתי את האבא הכי טוב בעולם.  
טוב לבך ניכר גם בדרך שאמא ואתה הכנסתם ילדי נוער (רותי ויצחק) וילדי חוץ ולכל אחד מאיתנו היו חברים מאומצים בני גילנו.  
 המשפחה גדלה והתרחבה ואתה זכית לראות נכדים ונינים ושמחת כל עוד מצבך הבריאותי איפשר לך.  
עכשיו באנו לכאן כדי להיפרד ממך, לקוות שתהיה במקום ובעולם טוב יותר ותנוח על משכבך בשלום.

אוהבת אותך

בתך ציפי

|  |  |
| --- | --- |
|  | לא אשכח אף פעם את הצניעות והיושר את ההקשבה והאמפטיה את ההיגיון הבריא והשכל הישר  בזכותך משפחתי וחברי משפחתך וחבריך אוהביך שאהבת מתאחדים בשבילך  להיפרד ממך  להיות איתך  לעוד בוקר  לפני שהנשמה  תמצא מנוחתה . |

השנים האחרונות עם סבא לא היו פשוטות. בביקורים האחרונים כבר לא זיהה אותנו ובקושי הגיב.למזלי, אני זוכרת גם את השנים שקדמו להן. במאגר הזיכרונות שלי ישנם לא מעט כאלה הקשורים לסבא וסבתא, לבית שלהם, לקבוץ ולמקום שלהם בחיי כילדה וכנערה.

כשנודע דבר פטירתו של סבא, הזיכרונות הללו החלו לעלות ולצוף פתאום, אחרי ששנים רבות נדחקו הצידה.

זכיתי שעד גיל 17 היו לי שני סבים ושתי סבתות, ולא סתם סבים, אלא סבים נמרצים ופעילים בחיי ועוד בקבוץ.

סבים בקבוץ נתפשו תמיד כפריבילגיה, ובכיתה קינאו בי על כך. נהגתי לבלות כמעט כל חופש בבית של סבא וסבתא, והקיבוץ היה לי כפארק שעשועים ענק שבו אני יכולה להסתובב בחופשיות – מהברכה לגן השעשועים, מהספריה לארכיון, מבתי הילדים למכבסה ובכל אלה קיבלו אותי תמיד בסבר פנים יפות בזכות היותי "הבת של" ו"הנכדה של".  
הרגשתי בבית.

בתוך כל אלה היה מפעל הקרמיקה האטרקציה המרכזית. סבא נהג לקחת אותי לשם, להושיב אותי על ברכיו, ולתת לי להרגיש שאני מכינה בעצמי כלי חדש וממש תורמת לתפוקה של המפעל, מה שבדיעבד בטח היה ההפך מן המציאות... במיוחד נהניתי מההתעסקות עם ה"שאריות" – כל מיני כלים פגומים ופסולת קרמיקה שעליה הרשו לי סבא ודוו שמעון לצייר ולהדביק. בשביל חוג כזה משלמים היום הרבה כסף.... ולי היה את כל זה בחינם ובשפע.  
  
בחופש הגדול נהגתי להתארח אצל סבים. לעתים הבאתי איתי חברה בת מזל. אני זוכרת איך בתוך כל מהומת הנכדים פתאום היה סבא מתכנס בתוך עולמו לטובת מדיטציה ממושכת, כששום דבר מסביב לא מפריע לו. כך, באמצע הסלון.ידענו שבדקות הללו אסור להפריע לו, אבל גם אם פנינו אליו, לא נרשמה תזוזה.

היום, כשבכל בית יש "חדר עבודה" ו "חדר משחקים" – הבית ההוא נראה לי פתאום קטן כל כך, אבל אז לא היה חסר בו כלום. מזרון על רצפת הסלון וארון משחקים קטן על יד השירותים (אני עדיין זוכרת איך סבתא הציגה לי בגאווה את הפינה הזאת כשעברו לחדר החדש, ואמרה שסוף סוף יהיה לי איפה לצייר...) ו... זהו מסתדרים עם מה שיש.

אני זוכרת גם את מערכת היחסים המיוחדת בין סבא לסבתא, יחסים שהיה בהם הרבה כבוד הדדי, הרבה אהבה והרבה דיבורים ביידיש שלא ממש הבנתי. כשהתווכחו – לרוב עברו ליידיש ואני קלטתי שברי משפטים ובעיקר הבנתי שלא רוצים שאבין.

כשהתגייסתי, הפכו "עוגיות הסבא" עם הקצוות השרופים לשם דבר בכל הבסיס, והחברות שלי לחדר היו מחכות בכיליון עיניים למשלוח השבועי של העוגיות, שסבא שרף בגלל התעקשותי ועל אף שלא ממש הבין למה.... כולם קראו להן "עוגיות סבא", וכשהגיע סבא לטקס הסיום שלי ניגשו אליו כמה חיילות נרגשות כדי לפגוש סוף סוף את מי שהיה אחראי ליצירת המופת הריחנית...

אני זוכרת בבירור את מראה החדר של סבים, את הריחות, את טעמן של העוגיות. כל אלה הם חלק ממי שהייתי כילדה וממי שאני היום. קל כל כך לזכור רק את הסוף, צריך להתאמץ קצת יותר כדי לזכור את מה שהיה לפניו, אאבל המאמץ הזה שווה, כי זיכרונות נשארים לתמיד, גם אחרי האנשים שיצרו אותם.

ומילה אחרונה סבא – אם אכן תפגוש שם למעלה את סבתא לאה, תמסור לה את אהבתי וגעגועי. סוף סוף אתם ביחד, כפי שנועדתם להיות.  
להתראות סבא אריה

נכדתך גליה

מילות פרידה מחברי וגיסי הטוב והיקר,

הכרתי את אריה כשהיינו ילדים בני 8 ו- 9 . גרנו באותה העיר ביאלסקו ביאלה. יחד למדנו בחדר אצל אותו רבי, יחד למדנו בבית הספר הפולני (אריה בכתה אחת מעלי) היינו חברים טובים והכרתי היטב את משפחתו.  
  
בימים הראשונים לפרוץ המלחמה בספטמבר 1939 נפרדו דרכינו וחשך עולמנו, כעולמם של מיליוני בני אדם. רק ב- 1944 הפגיש אותנו הגורל והיינו שוב יחד, עבדנו כתף אל כתף בצבא העבודה בקירגיסטן, בבניית סכר ענק בתנאים קשים וברעב. המפגש הזה הביא אור ותקווה לחיינו ומאז לא נפרדנו. האחיות לאה ורחל ז"ל להן נישאנו התעקשו להישאר תמיד זו לצדה של זו.

עם תום המלחמה חזרנו לפולין ושם הצטרפנו לשומר הצעיר. רק כעבור שנתיים וחצי עלינו לארץ,אחרי מסעות מפרכים ביבשה ובים והגענו לכפר מנחם.

תמיד גרנו בשכנות ועזרנו אחד לשני במה שיכולנו, כך היו לנו קלים יותר חבלי הקליטה והייתה לנו משפחה מורחבת ובזמן מחלה, או נסיעה תמיד היה לילדים בית לבוא אליו.  
כשגדלו משפחותינו לא תמיד ידעו החברים מי מהילדים שייך לאיזה משפחה. היינו יחידה אחת וכך גם נשארנו.  
אני מקווה שהקשר הזה יישאר לדורות רבים.

אריה – חברי ידידי וגיסי  
אזכור אותך לטובה. זכית לעמוד בראש משפחה גדולה וברוכה ואני גאה בך מאוד.

יהי זכרך ברוך

|  |  |
| --- | --- |
| שמעון קורנגוט |  |